﻿၂ ထံမၥံၫ 2 Timothy 1

1 ယ့ၫၡူၬဎရံၬ အဆၧအၪ့မၧၫ့ဖိၪ, ဘဲၫယွၩအၥၭအၥိၭ, လၧဆၧစံၭဝဲၩ ဘၪဆဲၫ့ လၧဆၧမၧၫ့ လၧအအီၪဝ့ၫ လၧယ့ၫၡူၬဎရံၬ အဖၧၩ့ အဂဲး, ယၧၩ စပီလူၫယီၩ, 2 ယစံၭ, ဖိၪၥၭဘီၩ့ စထံမၥံၫ လဂၩနီၪ, မွဲဆၧအခိးအတၩ, ဆၧယၫ့ၥုၪ့ယၫ့ၥၭ, ဆၧဘၪလိၬအိၭလိၬ လၧဖါယွၩ, ဒဲပကဆါ ယ့ၫၡူၬဎရံၬနီၪ ဘၪနၧၩဆံၭ. ဆၧစံၭခိးစံၭတၩ ဒဲဆၧဖ့ၪဂဲးဖ့ၪဘၭ. 3 ယစံၭထၪ့အၪ့အူၭ ယွၩအခိးအတၩ လၧယမၩ အဆၧ လၧယကၪ့ၡၧၫ့အဂ့ၩ လၧယမိယဖါ ယဖံၫယဖူၫ အဆိၩလံၩလံၩ လၧယနၪ့ထၪ့ထဲၩ့နၧၩ လထံၪဎး, လၧယဆၧဘၩဆိၪဖၪ အဖၧၩ့ လၧမုနၩနၩ မုဆၫဆၫလီၫ. 4 ယနၪ့ထၪ့ထဲၩ့ နမ့ၬထံၫလၩ့တၭ, ဆၧမိဒၪဘၪယၥၭ လၧနၧၩ ဒိၪဒိၪလ့ၬ ဘဲၫၥိၭ ယမိလၧၫ့ထၪ့ဎွ့ၩထၪ့ လၧဆၧၥၭထိၬလီၫ. 5 ယနၪ့ထၪ့ထဲၩ့ ဆၧနဲၩ လၧအလဘၪဆဲၫ့ဘၪ လၧဆၧအၪ့လီၫ လၧအအီၪ လၧနဖၧၩ့တၭ, အီၪဆိၫဝ့ၫ လၧနဖံၫ နးလိအံၫ အဖၧၩ့ ဒဲလၧနမိ နးယုၫနဲစံၫ အဖၧၩ့ တၭ, ယဆီၫ့မီၪ့ လၧအအီၪဂုးခၧၫ့ လၧနဖၧၩ့ ဆ့လီၫ. 6 မၩအၥၭဘဲၫနီၪတၭ, ယဒုၭနၪ့ထၪ့နၥၭ ဘဲၫၥိၭ နမိထိၪဂဲၩ ယွၩအဆၧဖ့ၪလၫ့ လၧအအီၪ လၧနဖၧၩ့, လၧယအီၪက့ၪလၩ့ ယစူၪ လၧနလီၩ့ အကၠီၩ့လီၫ. 7 အဂဲးဘဲၫယီၩ ယွၩ လဖ့ၪလၫ့ဘၪပၧၩ လၧပၥၭ လၧအၥၭမဲၪဆၧ, အ့ၪမွဲ ပၥၭ ဘၪဆဲၫ့ လၧဆၧစီၩ့ဆၧမၩ့, ဒဲဆၧအဲၪဆၧကွံၩ, ဒဲဆၧအီၪက့ၪပၥၭ ကိၪ့ၥ့ၪၥံၫ့ဆ့ၬလီၫ. 8 မၩအၥၭဘဲၫနီၪတၭ, ဆၧထိးအၥၭ ဘၪဆဲၫ့ လၧပကဆါ မွဲဂ့ၩ, ၦလၧအဘၪစၧၩ့ထၬ လၧအကၠီၩ့ ယဝ့ၫဒၪယီၩ မွဲဂ့ၩ, ထီးမ့ၬမဲ လၧဆၧနီၪလဖၪ အကၠီၩ့ လဂ့ၩ, အ့ၪမွဲ လၧယွၩအစီၩ့အမၩ့ အဂဲးအကၠီၪ့နီၪ, ထိးဎုၬ ဆၧၡၪ့ဆၧနၭ လၧဆၧၥၭထိၬအပရၧၫ့ အကၠီၩ့ လၧယၥိၭ ဆံၭ. 9 အဝ့ၫဒၪနီၪ ထိးထဲၩ့တၩ့ထဲၩ့ ပၧၩ, ဒဲကိၭ ပၧၩ လၧဆၧကိၭ ဘၪဆဲၫ့ လၧဆၧဆံၫ့ဎံၪ, လမွဲဘၪ ဘဲၫပဆၧဖံၭဆၧမၩဒၪပဝ့ၫ အၥိၭ, အ့ၪမွဲ ဘဲၫအဆၧကိၪ့ဝဲၩဒၪဝ့ၫ, ဒဲအခိးအတၩ လၧအဖ့ၪလၫ့ပၧၩ လၧယ့ၫၡူၬဎရံၬ အဖၧၩ့ လၧဂၪ့ခိၪ လချုၭ အီၪထၪ့ဒံၭဘၪ အၥိၭ, 10 အ့ၪမွဲ ဘိၩ့နဲၪ့ယီၩ, ဘၪ ဆၧနဲၪဖျီၪဝ့ၫ လၧဆၧအီၪဖျီၪ ဘၪဆဲၫ့ လၧၦထိးထဲၩ့တၩ့ထဲၩ့ပၧၩ, ကဆါ ယ့ၫၡူၬဎရံၬ လၧအမၩဂၭဂီၩ့ယူၭ ဆၧၥံၫ တၭ, လၧဆၧၥၭထိၬအပရၧၫ့ အဖၧၩ့နီၪ, အဝ့ၫဒၪ နဲၪဖျီၪထၪ့ ဆၧမၧၫ့, ဒဲဆၧၥံၫ လၥ့ၪဘၪ အဂဲးအကၠီၪ့ လၩ့ထံးလၩ့ဆ့ၭ လီၫ. 11 လၧဆၧနီၪလမံၩ့ အကၠီၩ့တၭ, ဆၧအီၪက့ၪယၧၩ လၧၦလီၩလၩ့လၬလၩ့ဆၧ, ဒဲၦဆၧအၪ့မၧၫ့ဖိၪ, ဒဲၦၥီၪ့လိၪ ၦဆၨၩလဖၪလီၫ. 12 မၩအၥၭဘဲၫနီၪတၭ, ယဘၪ ဆၧၡၪ့ဆၧနၭလဖၪယီၩလီၫ. မွဲလါနၫ့ဘိၩ ယမ့ၬလမဲဘၪ, အဂဲးဘဲၫယီၩ ယနဲၩ ၦလၫလဂၩလဲၪနီၪ ယၥ့ၪယၫ တၭ, ဆၧလၧယဖ့ၪလၫ့ လၧအစူၪဖၧၩ့နီၪ မွဲအခိၭဝ့ၫၥ့ၪ ထီးမုလနံၩနီၪ, ယၥၭ ဂံၩ့ဂၩ့အ့ၬ. 13 ဆၧချဲၩ့ အဂ့ၩအဘၪ အမိၡါ လၧနနါဂၧၫ့ လၧယၧၩယီၩ, ဖီၪ့ထၬ လၧဆၧနဲၩ, ဒဲလၧဆၧအဲၪဆၧကွံၩ လၧအအီၪ လၧယ့ၫၡူၬဎရံၬ အဖၧၩ့ဆံၭ. 14 ဆၧဖ့ၪလၫ့ လၧအဂ့ၩနီၪ, ခိၭ လၧၥၭမုဆံၫ့ဎံၪ, လၧအအီၪဝ့ၫ လၧပဖၧၩ့ယီၩဆံၭ. 15 ကယဲ ၦအီၪလၧအ့ၡၫ အဖၧၩ့ ထီးအလူၬလဖၪနီၪ, ကၠၪကဒၩခွံၬအၥၭ လၧယၧၩယီၩ နၥ့ၪယၫလီၫ. စဖဇ့လၧၭ ဒဲစဟမီၭဇနံၫ အီၪဝ့ၫ လၧအကျၩလီၫ. 16 မွဲကဆါ ယၫ့ၥုၪ့ယၫ့ၥၭ စအိၫနစံဖရၧၭ အဂံၪ့ဖိၪ ဆံၭ. အဂဲးဘဲၫယီၩ အဝ့ၫဒၪနီၪ မၩဘီၪထၪ့ယီၫထၪ့ ယၧၩ ဆိၫဆိဆိၫဆိတၭ, အမ့ၬလမဲဘၪ လၧယၥွ့ၫထၭ အကၠီၩ့ လီၫ. 17 လၧအအီၪဝ့ၫ လၧရိမၫ အဖၧၩ့နီၪ, မွဲ အအၪ့ဎၬယၧၩ ဆီၪ့ဆီၪ့လ့ၬတၭ, ဒၪန့ဝ့ၫလီၫ. 18 မွဲကဆါ ဖ့ၪလၫ့အဒၪန့ ဆၧယၫ့ၥၭ လၧကဆါ လၧမုနံၩနီၪ ဆံၭ. ထီးဒၪ အမၩဆၧၩ့ယၧၩ လၧအ့ဖစၧၭ အဖၧၩ့လဖၪနီၪ, နၥ့ၪယၫ ဂ့ၩဘၪစဲၪလီၫ.

1 မၩအၥၭဘဲၫနီၪတၭ, ယဖိၪခွၫဧ့, ဆၧအခိးအတၩ လၧအအီၪဝ့ၫ လၧယ့ၫၡူၬဎရံၬ အဖၧၩ့နီၪ, အီၪဂုးခၧၫ့ နဝ့ၫ လၧအဖၧၩ့ဆံၭ. 2 ဆၧလၧနနါဂၧၫ့ လၧယၧၩ လၧၦထိးအၥၭ အၪဂၩ အမ့ၬယၫနီၪ, ဖ့ၪလၫ့ထဲၩ့ဝ့ၫ လၧၦအလူတီၩလဖၪ လၧအၥီၪ့လိၪ ဂူၫဂၩၥ့ၪနီၪ အစူၪဖၧၩ့ ဆံၭ. 3 ဘဲၫယ့ၫၡူၬဎရံၬ အၥုၭဖိၪ လၧအဂ့ၩ လဂၩ အၥိၭနီၪ, ထိးဎုၬ ဆၧၡၪ့ဆၧနၭ လၧယၥိၭဆံၭ. 4 ၦလၧအဒုၭဆၧ ဘဲၫၥိၭ အမိမၩဘၪ ၦလၧအအၪ့မၧၫ့ အဒုၭဆၧ လဂၩ အၥၭနီၪ, မွဲအထီးမၩဘံၪဘူၪအၥၭ လၧဆၧဖံၭဆၧမၩ ဘၪဆဲၫ့ လၧအယီၩ လကၠၪ နးဂၩလဂ့ၩ. 5 လၧဆၧပြၧၩ့လိၬအၥၭ အဘိၩ့ဘၭနီၪ, ၦလဂၩဂၩ အ့ၪလကျ့ၭစၨၭဘၪ ဘဲၫဆၧအထူၫအရူၫ အၥိၭနီၪ, ဆၧဒုၭချုၬဝ့ၫ လၧ၁ရဖူၩအ့ၬ. 6 ၦမၩကၩနီၪ ဘၪမၩဆၧ လၧအလချုၭ အၪ့ဘၪဒံၭဘၪ ဆၧၥၪလီၫ. 7 ဆၧလၧယလီၩဘၪလဖၪနီၪ, ဆီၫ့မီၪ့နဝ့ၫ ဆံၭ. မွဲကဆါ ဖ့ၪလၫ့နၧၩ လၧနၥုၪ့ဖၭနၥၭဖၭ လၧဆၧထီးအလူၬ အဖၧၩ့ ဆံၭ. 8 နၪ့ထၪ့ထဲၩ့ ယ့ၫၡူၬဎရံၬ စဒၫဝံၭ အချံၫအၥၪ လၧအဂဲထုၪ့ထဲၩ့ လၧဆၧၥံၫ အဖၧၩ့ ဘဲၫယဆၧၥၭထိၬအပရၧၫ့ အဖၧၩ့ အၥိၭနီၪဆံၭ. 9 လၧအဖၧၩ့နီၪ ယဘၪ ဆၧၡၪ့ဆၧနၭ ထီးယဘၪ ဆၧစၧၩ့ထၬ ဘဲၫၦမၩအၧၩ့ဆၧ အၥိၭနီၪလီၫ. မွဲလါနၫ့ဘိၩ, ယွၩအလူအထၫ ဘၪ ဆၧစၧၩ့ထၬအၥၭအ့ၬ. 10 မၩအၥၭဘဲၫနီၪတၭ, ယအွံၪၥၭဆၧၩ့ ဆၧထီးအလူၬ လၧၦၡၩဘၪ ဆၧရွံန့ဝ့ၫ အဂး, ဘဲၫၥိၭ အဝ့ၫၥံၪ မိထီၩ့ လၧဆၧထိးထဲၩ့တၩ့ထဲၩ့ဝ့ၫ လၧယ့ၫၡူၬဎရံၬ အဖၧၩ့ဆ့, ဒဲအီၪလၧဆၧလၩဆၧဖၩ့ အဆိၩဆိၩ အကၠၪကၠၪလီၫ. 11 ဆၧချဲၩ့ အမွဲအတီၩ လထံၪမွဲ အယီၩ, ပ အ့ၪၥံၫဎုၬ လၧအဝ့ၫနီၪတၭ, ပမိမၧၫ့ထၪ့ လၧအၥိၭ ဆ့လီၫ. 12 ပ အ့ၪအီၪဂုးခၧၫ့တၭ, ပမိကဲၪ စဎွၩ ပၧၩ့ဘၪဆၧ လၧအၥိၭဆ့ လီၫ. ပ အ့ၪမီၪ့ဘံၭ အဝ့ၫဒၪတၭ, မွဲအမိမီၪ့ဘံၭပၧၩ ဆ့လီၫ. 13 ပ အ့ၪလနဲၩဘၪ လါနၫ့ဘိၩ, အဝ့ၫဒၪ အီၪလၧအလူတီၩဒၪဆၧ; မီၪ့ဘံၭ လၩ့ဒၪအၥၭအ့ၬ. 14 ဒုၭနၪ့ထၪ့ထဲၩ့ ဆၧနီၪလဖၪ ဆံၭ, ဘဲၫၥိၭ အဝ့ၫၥံၪ ထီးတ့ၭလိၬအၥၭ လၧဆၧချဲၩ့ၥံၪ လကြၨၭဘၪ အဂဲးအကၠီၪ့ လဂ့ၩတၭ, ၥီၪ့ထဲၩ့ဆီၪ့ အဝ့ၫၥံၪ လၧကဆါ အမ့ၬယၫ ဆံၭ. ဆၧနီၪလဖၪ လန့ကၩဘၪဆၧ နးမံၩ့ လကၭလၧၩ့, မွဲအမၩကဒံၩကဒၩ ၦလၧအခိၭနၪဝ့ၫလဖၪ အၥၭလီၫ. 15 ဘဲၫၥိၭ နမိဒုၭနဲၪ နၥၭ လၧနမွဲ ၦဘၪယွၩအၥၭ, ၦမၩဆၧၥ့ၪ လၧအမ့ၬမဲဆၧ အလးလအီၪဘၪ, ၦအၪ့နၩ့ဖၭ ဆၧမွဲဆၧတီၩ အလူအထၫ အဆၧၫ့ တီၩတီၩလီၩ့လီၩ့ နီၪ, အၪ့ဂူၬ ကျ့ၭစၨၭ မၩအ့ၪဆီၪ့ဆံၭ. 16 အ့ၪမွဲ ဆၧအၧၩ့ အဆၧချဲၩ့ ပျီၩပျီၩနီၪ ဂၭဎ့ၭခွံၬ နဝ့ၫဆံၭ; အဂဲးဘဲၫယီၩ ဆၧနီၪလဖၪ မိမၩအၪထၪ့ ဆၧလယူၭလယၪ့ဘၪယွၩ အၪဒၪဆၧဒံၭလီၫ. 17 အဆၧချဲၩ့နီၪ အၪ့ဂီၩ့ဆၧ ဘဲၫဆၧဖၧၩ့လး လၧအအၪ့လဲထၪ့ဆၧ အၥိၭနီၪလီၫ. စဟဲမနံအၧၭ ဒဲစဖလံတၧၭ မွဲအအီၪ လၧၦလဖၪနီၪ အကျၩလီၫ. 18 အဝ့ၫၥံၪ ကၠၪကဒၩခွံၬအၥၭ လၧဆၧမွဲဆၧတီၩတၭ, စံၭဝ့ၫ လၧဆၧဂဲထုၪ့မၧၫ့ထၪ့ထဲၩ့နီၪ ဖီၩ့ခွံၬယူၭတၭ, မၩကဒံၩကဒၩ ၦလနၩ့နၩ့ အဆၧနဲၩ လီၫ. 19 မွဲလါနၫ့ဘိၩ, ဆၧအခၪ့ထံၭ ဘၪဆဲၫ့ လၧယွၩ အီၪဂုးအီၪခၧၫ့ဝ့ၫ လီၫ. အီၪဝ့ၫ လၧဆၧစဲၩနဲၪ့ထၬ အယီၩ, ကဆါ ၥ့ၪယၫ ၦလၧအမွဲ အဆၧ တၭ, ကယဲ ၦလၧအကိၭထၪ့ ကဆါ အမံၩ့ လဂၩလါလါနီၪ, မွဲ အဂၭဎ့ၭခွံၬ ဆၧလတီၩလလီၩ့ဘၪ ဆံၭ. 20 လၧဂံၪ့ဖၭဒိၪ အဖၧၩ့ အီၪမွဲန့ၫ ထွ့ၫထီၫ့, ဒဲထွ့ၫစ့ၩနီၪ လကၭဘၪ, မွဲထွ့ၫၥံၪ့ ဒဲထွ့ၫဂၪ့ခိၪ အီၪဆ့တၭ, လနၩ့နၩ့ အလၩအဖၩ့ အီၪ, လနၩ့နၩ့ အီၪအ့ၬ. 21 မၩအၥၭဘဲၫနီၪတၭ, ၦအ့ၪမၩဆံၫ့ထၪ့အၥၭ လၧဆၧနီၪလဖၪ အဖၧၩ့ လဂၩဂၩနီၪ, မွဲအမိကဲၪထၪ့ ထွ့ၫ လၧဆၧမိမၩလၩဖၩ့ဝ့ၫ, ဒဲဆံၫ့ဎံၪ, ဒဲဂ့ၩ လၧဂံၪ့ကဆါ မၩဆၧ လၧအဂးတၭ, တဲၩ့ဝဲၩအၥၭ လၧကယဲ ဆၧမၩဂ့ၩ အဂး ထီးအလူၬလီၫ. 22 စဲၪ့ဒၪခွံၬ ၦၥၭဘၪ့ အဆၧလဲးဆၧဘျၪနီၪ, လီၩ့ချုၭန့ ဆၧတီၩဆၧလီၩ့, ဆၧနဲၩ, ဆၧအဲၪဆၧကွံၩ, ဒဲဆၧဘၪလိၬအိၭလိၬနီၪ, လၧၦလၧအကိၭထၪ့ ကဆါ လၧအၥၭဆံၫ့လဖၪ အၥိၭဆံၭ. 23 အ့ၪမွဲ အၪ့စိၭအၪ့စၪ့ ဆၧပျီၩပျီၩ လၧအလန့ကၩဘၪ ဆၧနီၪ, မွဲနၥ့ၪယၫ လၧအမၩအီၪထၪ့ ဆၧအဲၪ့လိၬဆိၭချဲၩ့လိၬတၭ, ဂၭဎ့ၭခွံၬ အဝ့ၫၥံၪဆံၭ. 24 ကဆါ အဎီးအၡၩနီၪ အဲၪ့လိၬဆိၭချဲၩ့လိၬဘၪအ့ၬ. ဘၪမၩ ၦကိၭဂၩဒ့ၭ လၧအၥုၪ့ဆၧၩ့ အၥၭဆၧၩ့, ဘၪမွဲ ၦၥီၪ့လိၪဆၧၥ့ၪ, ဘၪအွံၪၥၭဆၧၩ့ဆၧလီၫ. 25 လၧၥုၪ့ဆၧၩ့ၥၭဆၧၩ့ အဖၧၩ့နီၪ, ၥီၪ့ထဲၩ့ ၦလၧအဂဲးလိၬတ့ၭလိၬဒၪအဆၧလဖၪနီၪ ဘဲၫၥိၭ ဘၪလဘၪ ယွၩ မိဖ့ၪလၫ့ အဝ့ၫၥံၪ လၧဆၧနီၫ့ယါလၩ့ထဲၩ့အၥၭ ထီးအအုၩ့လၩ့ ဆၧမွဲဆၧတီၩ, 26 တၭ မိမၩဖီၩ့ဖျ့ၭထဲၩ့ဒၪအၥၭ လၧမုၪခီၩလဲး အဖျံၩခွၩ့ဖၧၩ့, လၧအဖီၪ့န့ဝ့ၫ ထီးဒၪ အဘၪအၥၭနီၪလီၫ.

၂ ထံမၥံၫ 2 Timothy 3

1 အ့ၪမွဲ ၥ့ၪယၫ ဆၧယီၩလမံၩ့ လၧမုနံၩ အခဲၫ့ထုၬလဖၪ အဖၧၩ့နီၪ အဆၧၫ့အထီ လၧအကၪအဂဲၩ မိဘၪဝ့ၫလီၫ. 2 အဂဲးဘဲၫယီၩ ၦၡၩၥံၪမွဲ ၦအဲၪလၩ့အၥၭဒၪဝ့ၫ, ၦလီၫ့ကီၩ့စ့ၩ, ၦအီၪက့ၪဖိၫလိၫအၥၭ, ၦအီၪက့ၪထၪ့ထီၫအၥၭဒၪဝ့ၫ, ၦဒုၪဒွ့ၪဆၧ, ၦလခိၭနၪဘၪ အမိအဖါ, ၦလၥ့ၪယၫဘၪ ဆၧအခိးအတၩ, ၦလဆံၫ့လဎံၪဘၪ, 3 ၦလအဲၪဘၪ အဘူၭအထံး, ၦလအီၪက့ၪတီၩဘၪအလူ, ၦအီၪက့ၪ ဆၧမၪ လၧဂူၫဂၩ အလီၩ့ ပျီၩပျီၩ, ၦလၧအလကိၩ့ၥၪဘၪအၥၭ, ၦအၪ့လၬဆၧ, ၦလအဲၪဘၪၦအဂ့ၩ တၭ, 4 ၦဖ့ၪလၫ့ခွံၬ ၦဂူၫဂၩ, ၦလၧအလထီးလၩ့ဘၪအၥၭ ၦလၧအဆဲၪဖိၫအၥၭ, ၦလၧအအဲၪဆၧမုၬလၩ အၪနဲၪ့ အအဲၪယွၩ, 5 အီၪဝ့ၫ လၧဆၧယူၭဆၧယၪ့ယွၩ အခံးအဂၩ့ လါနၫ့ဘိၩ, အစီၩ့အမၩ့နီၪ အဝ့ၫၥံၪ မီၪ့ဘံၭဝ့ၫလီၫ. ၦဘဲၫနီၪၥိၭလဖၪ, ဂၭဎ့ၭခွံၬ နဝ့ၫဆံၭ. 6 အဂဲးဘဲၫယီၩ ၦအီၪလၧၦလဖၪနီၪ အကျၩ မွဲၦလၧအလ့ၩနုၬ လၧဂံၪ့ဖၧၩ့ တၭ, အၪ့မၧၫ့ဎီး ၦမုၪ လၧဆၧဒဲၩဘၭဎွ့ၩ အဖၧၩ့တၭ, ဖိၬ ၥၭလဲးၥၭဘျၪ ကိၭမံၩ့ဒ့ၭ အခဲၫ့, 7 ဒဲမၩလိၪဆၧ လထံၪဎး လါနၫ့ဘိၩ, လဆိၩဒၪအၥၭ ထီၩ့လၧဆၧၥ့ၪယၫ ဘၪဆဲၫ့ လၧဆၧမွဲဆၧတီၩ လၥ့ၪဘၪလီၫ. 8 ဘဲၫစယၪ့နံၭ, ဒဲစယၪ့ဘြံၭ မၩထံၬထၬ စမိစ့ၭ အၥိၭနီၪ, အဝ့ၫၥံၪ မၩထံၬထၬ ဆၧမွဲဆၧတီၩ ဘဲၫနီၪၥိၭ, အၥုၪ့အၧၩ့အၥၭၥၫ့ တၭ, ဘၪ ဆၧခွံၬၡိၭ လၧဆၧနဲၩ အဂဲးလီၫ. 9 မွဲလါနၫ့ဘိၩ မွဲလမိအၪထၪ့ဂီထၪ့ဘၪ, အဂဲးဘဲၫယီၩ အဆၧဂၭဂီၩ့ဂၭစၪ မိဖျီၪထၪ့ လၧၦထီးအလူၬ အမ့ၬယၫ, ဘဲၫအဝ့ၫၥံၪအဆၧ အီၪဖျီၪထၪ့ဝ့ၫ အၥိၭဆ့ လီၫ. 10 အ့ၪမွဲ နဝ့ၫဒၪယီၩ, နၥ့ၪယၫယူၭ လၩ့ထံးလၩ့ဆ့ၭ လၧဆၧၥီၪ့ဆၧၥၫ့, ဆၧဖံၭဆၧမၩ, ဆၧကိၪ့ထၪ့ဖၭလၩ့, ဆၧနဲၩ, ထိးဆၧယံၬယံၬ, ဆၧအဲၪဆၧကွံၩ, ဆၧအွံၪၥၭဆၧၩ့, 11 ဆၧမၩအၧၩ့မၩၥၫ့ယၧၩ, ဆၧၡၪ့ဆၧနၭ လၧအဘၪယၧၩ လၧအၪ့တအီၭ, လၧအဲၫကိနအၫ့, လၧလံစတြၫ, ဆၧမၩအၧၩ့မၩၥၫ့ လၧအဘၪယၧၩ ဘဲၫအံၩဘဲၫအိၩလီၫ. မွဲလါနၫ့ဘိၩ, ကဆါ ထုၭထၪ့ခွံၬ ယၧၩ လၧအဖၧၩ့ ထီးအလူၬလီၫ. 12 မွဲမၬ ကယဲ ၦလၧအၥၭအီၪလၧအလ့ၩဆၧ ဘၪဆဲၫ့ လၧဆၧယူၭယၪ့ယွၩ လၧယ့ၫၡူၬဎရံၬ အဖၧၩ့ ကိၭဂၩဒ့ၭနီၪ မိဘၪ ဆၧၡၪ့ဆၧနၭလီၫ. 13 ၦအၧၩ့ၦၥၫ့ ဒဲၦအၪ့ဝံၩအၪ့လီၫဆၧလဖၪနီၪ, မွဲအအၪ့လီၫဆၧ, ဒဲဘၪ ဆၧအၪ့လီၫဝ့ၫ တၭ, မိအၧၩ့ထၪ့ နၭထၪ့လခီၫလီၫ. 14 အ့ၪမွဲ နဝ့ၫဒၪယီၩ, အီၪဂုးခၧၫ့နဝ့ၫ လၧဆၧလၧနမၩလိၪဝ့ၫ, လၧနၥ့ၪယၫ ဆၧမွဲဆၧတီၩလဖၪ အဖၧၩ့ ဆံၭ. နမၩလိၪဆၧ လၧပလၫလဂၩ အအီၪလဲၪနီၪ နၥ့ၪယၫလီၫ. 15 လၧနမွဲ ဖိၪၥၪလံၩလံၩနီၪ နၥ့ၪယၫ ဆၧကွ့ၭအၥၭဆံၫ့ဎံၪ လၧအဒုၭကိၪ့ၥ့ၪနၧၩ ထီးနထီၩ့ လၧဆၧထိးထဲၩ့တၩ့ထဲၩ့ လၧဆၧနဲၩ ယ့ၫၡူၬဎရံၬ အဖၧၩ့နီၪလီၫ. 16 ကယဲ ဆၧကွ့ၭအၥၭ ထီးအလူၬနီၪ, မွဲယွၩ ဒုၭကွ့ၭဝ့ၫတၭ, ဂ့ၩ လၧဆၧၥီၪ့ဆၧၥၫ့ အဂး, လၧဆၧအၪ့ၥီၪ့ဆၧ အဂး, လၧဆၧကၠၪလီၩ့ဆၧ အဂး, လၧဆၧၥီၪ့လိၪနဲၪလိၪဆၧ လၧဆၧတီၩဆၧလီၩ့ အဖၧၩ့ အဂး, 17 ဘဲၫၥိၭ ယွၩအခ့ၫအၡၩ မိလၧၫ့ထၪ့ဎွ့ၩထၪ့, ဒဲမိအီၪတဲၩ့ဝဲၩအၥၭ လၧၫ့လၧၫ့ဎွ့ၩဎွ့ၩ လၧကယဲ ဆၧမၩဂ့ၩ လမံၩ့လါလါ အဂးလီၫ.

၂ ထံမၥံၫ 2 Timothy 4

1 မၩအၥၭဘဲၫနီၪတၭ, ယမၪလူၬနၧၩ လၧယွၩ ဒဲကဆါ ယ့ၫၡူၬဎရံၬ အမ့ၬယၫ, ထီးအဝ့ၫဒၪ အ့ၪဆၧအီၪဖျီၪ လၧအဘၩ့အမုး အဖၧၩ့နီၪ, မိစ့ၩရၫ့ ၦမၧၫ့ ဒဲၦၥံၫလဖၪ, 2 ဘဲၫၥိၭ အဆၧၫ့အထီဘၪ မွဲဂ့ၩ, လဘၪဘၪ မွဲဂ့ၩ, လီၩလၩ့လၬလၩ့ဆၧ အလူအထၫ, အၪ့ၥီၪ့ဆၧ, ၥီၪ့ထဲၩ့ၥၫ့ထဲၩ့ဆၧ, ပဂၨၪထၪ့ ၦဂူၫဂၩ လၧဆၧအွံၪၥၭဆၧၩ့ ယံၬယံၬ ထီးအလူၬ, ဒဲလၧဆၧၥီၪ့ဆၧၥၫ့နီၪဆံၭ. 3 အဂဲးဘဲၫယီၩ အမုအလၩ မိဘၪ ထီးၦလအွံၪၥၭဆၧၩ့ဘၪ ဆၧၥီၪ့ဆၧၥၫ့ လၧအဂ့ၩအဘၪ, အနါကွံၪ တၭ, မိအီၪက့ၪကီၪ့ ဆရၫလဖၪ လၧအနၫ့ဆါဒၪဝ့ၫ အဂး ဘဲၫဆၧလိၪထၪ့ လၧအၥၭခံဖၧၩ့ အီၪဝ့ၫ အၥိၭနီၪလီၫ. 4 အဝ့ၫၥံၪ မိကၠၪကဒၩခွံၬ အနါ လၧဆၧမွဲဆၧတီၩ တၭ, မိထီၩ့ လၧပိၩ့လဖၪ အဖၧၩ့ လီၫ. 5 အ့ၪမွဲ နဝ့ၫဒၪယီၩ, အီၪခိၭနၥၭ လၧဆၧထီးအလူၬ အဖၧၩ့ ဆံၭ. ထိးဆၧၡၪ့ဆၧနၭဆံၭ. မၩ ၦလီၩလၩ့လၬလၩ့ ဆၧၥၭထိၬအပရၧၫ့ အဆၧမၩဆံၭ. ဆၧအခ့ၫအၡၩ အဆၧမၩ လၧနမၩနီၪ, မၩ လၧၫ့လၧၫ့ဎွ့ၩဎွ့ၩဆံၭ. 6 အဂဲးဘဲၫယီၩ ယမိဘၪ ဆၧလုထၪ့ယၧၩ အမုအလၩ ဘၪဝ့ၫ ဘိၩ့နဲၪ့ယီၩ တၭ, ယထဲၩ့ယဝ့ၫ အဆၧၫ့အထီ လၩ့ဘူၭဝ့ၫလီၫ. 7 ဆၧဒုၭ လၧအဂ့ၩနီၪ ယဒုၭယူၭ, ယစဲၪ့ယူၭ ဆၧယူၭ, ယဖီၪ့ထၬယူၭ ဆၧနဲၩယူၭ, 8 ထီးယီၩ လၧယၫလခီၫနီၪ, ဆၧတီၩဆၧလီၩ့ အ၁ရဖူၩ အီၪဝဲၩယူၭ လၧယဂးယူၭ. လၧကဆါ ၦစ့ၩရၫ့ဆၧ လၧအတီၩအလီၩ့ လဂၩ မိဖ့ၪလၫ့ယၧၩ လၧမုလနံၩနီၪ, မွဲန့ၫ ယၧၩလဂၩ လကၭလၧၩ့, မွဲကယဲ ၦလၧအအဲၪယူၭ အဆၧနဲၪဖျီၪ ကိၭဂၩဒ့ၭဆ့လီၫ. 9 အၪ့ဂူၬ ဂဲၫ လၧယအီၪ ချဲၫ့ချဲၫ့ဘီၪ. 10 အဂဲးဘဲၫယီၩ စဒ့မၭ အဲၪ ဆၧဘၪဆဲၫ့ လၧအယီၩလကၠၪ တၭ, စဲၪ့ဒၪယူၭယၧၩတၭ, လ့ၩယူၭ လၧၥ့ၭစလနဲကၫယူၭ, စကြ့စံၫ့ လၧဂလ့ၡၫ, ဒဲစတဲတၧၭ လၧဒၫလမ့ၡၫယူၭ, 11 အီၪလၧယၥိၭ န့ၫ စလုကၭ လဂၩလီၫ. ကိၭန့ စမၫကၧၭ တၭ, အၪ့မၧၫ့ အဂဲၫ လၧနၥိၭဘီၪ. အဂဲးဘဲၫယီၩ ဆၧအခ့ၫအၡၩ အဆၧမၩ အဂဲးနီၪ အဝ့ၫဒၪ မၩဘိၭမၩဆၧၩ့ယၧၩလီၫ. 12 စတံခကၧၭနီၪ ယအၪ့မၧၫ့ယူၭ အလ့ၩ လၧအ့ဖစၧၭလီၫ. 13 ယဆဲၫ့ဖၭဒိၪ လၧယအီၪက့ၪထး လၧစကၫပၧၭ အစူၪဖၧၩ့ လၧတြိအၭ အဖၧၩ့ လဘံၪ့နီၪ, ဂဲၫဆိၬန့ လၧယဂး, ဒဲလံၬၥံၪလဲၥံၪ, ဒဲလၩ့မဲၩဒၪဆၧ လံၬဆၧဖံၭလဖၪ ဘီၪ. 14 ၦထမၬထီးဝီၩ စအၫလ့ၭစၪ့ဒၧၫ လဂၩ မၩအၧၩ့ ယၧၩ အၪမၬလီၫ. မွဲကဆါ ဖ့ၪလၫ့ဆၧ လၧအဝ့ၫဒၪ ဘဲၫအမၩဆၧဖံၭဆၧ အၥိၭနီၪဆံၭ. 15 နဝ့ၫဒၪ ထီးလၩ့နၥၭ လၧအဝ့ၫနီၪဆ့ဆံၭ. အဂဲးဘဲၫယီၩ မွဲအတ့ၭလိၬ ပလူပထၫ နၭမၬလီၫ. 16 လၧယချဲၩ့ဖီၩ့ဖျ့ၭယၥၭ အခၪ့ထံၭလဘျၩ့နီၪ, ၦလဆၧၫ့ထုၪ့ဘၪ လၧယၥိၭ နးဂၩတၭ, ၦကိၭဂၩဒ့ၭ စဲၪ့ဒၪ ယၧၩ လီၫ. မွဲယွၩ ထီးအီၪက့ၪ ဆၧမၪ လၧအလီၩ့ လဂ့ၩ, 17 မွဲလါနၫ့ဘိၩ ယကဆါ ဆၧၫ့ထုၪ့ လၧယၥိၭ တၭ, ဒုၭဆီၪ့ထၪ့ ယဂဲးယဘၭ ဘဲၫၥိၭ ဆၧလၧယလီၩလၩ့လၬလၩ့နီၪ, ၦမိၥ့ၪယၫ လၧၫ့လၧၫ့ဎွ့ၩဎွ့ၩ, ဒဲၦဆၨၩ ထီးအလူၬ မိနါဂၧၫ့ဝ့ၫလီၫ. တၭ ယဂၭဖျ့ၭထၪ့ခွံၬ လၧဆၬလၥၧၫ့ အနိၭ လီၫ. 18 ကဆါ မိမၩဖီၩ့ဖျ့ၭ ယၧၩ လၧကယဲ ဆၧမၩ လၧအအၧၩ့ တၭ, မိထိးထဲၩ့တၩ့ထဲၩ့ယၧၩ လၧအဘၩ့အမုး လၧမူၭခိၪ အဖၧၩ့လီၫ. မွဲအဘၪ ဆၧလၩဆၧဖၩ့ အဆိၩဆိၩ အကၠၪကၠၪဆံၭ. [အၩမံၩ့.] 19 ချဲၩ့ဒုၪ့ နးပြံၫစံလၫ, ဒဲစအကွံလၫ ဒဲစအိၫနစံဖရၧၭ အဂံၪ့ဖိၪဆံၭ. 20 စအံၫရၭစတၧၭ လဂၩ အီၪဝ့ၫ လၧကီရံၫ့ အဖၧၩ့, အ့ၪမွဲ စတြိဖမၧၭ လဂၩ လကဲၪဘၪတၭ, ယအီၪက့ၪထီ အဝ့ၫ လၧမလံတၧၭ အဖၧၩ့လီၫ. 21 ဘဲၫၥိၭ နမိဂဲၫထီၩ့ လၧဆၧဂီးခၫ လချုၭ ဘၪဒံၭဘၪ အၪ့ဂူၬကျ့ၭစၨၭ တၡါၡါဘီၪ. စယုၫဘုလၧၭ, ဒဲစပုဒၫ့, ဒဲစလဲနၧၭ, ဒဲနးကျီဒအၫ, ဒဲထၧၫ့ဖုဝဲ ထီးအလူၬ ချဲၩ့ဒုၪ့ နၧၩလီၫ. 22 မွဲကဆါ ယ့ၫၡူၬဎရံၬ အီၪလၧနၥၭ အၥိၭဆံၭ. မွဲဆၧအခိးအတၩ အီၪလၧနၥံၪ အၥိၭဆံၭ. [အၩမံၩ့.]